
1 လၧစဎွၩ ဒရဲအၧၭ အနံၪ့ နံၫနံၪ့လနံၪ့, လၩဎူၫဘံၪ့လဘံၪ့ လၩထၪ့လနံၩနီၪ, ယဟိဝၩအလူ လၩ့ဘၪ ယုဒၫအခိၪ စၡံၫအၫတအ့လၭ အဖိၪခွၫ စဇရၧၭဘၫဘ့လၭ, ဒဲၦလုဆၧအခိၪ စယီၭစဒ့ၭ အဖိၪခွၫ စယီၡူၫအ့ၫ အအီၪ လၧစဟၭဂဲၫ အစူၪဖၧၩ့တၭ, စံၭဝ့ၫဒၪ. 2 ဆၧၥုၭမုခမျၧး အယဟိဝၩ စံၭဘဲၫယီၩ, အထီ လၧၦမိမၩထၪ့ ယဟိဝၩ အဂံၪ့နီၪ ဘၪဒံၭအ့ၬ, ၦခမျၧးယီၩ စံၭဝ့ၫဒၪ. 3 တၭ ယဟိဝၩအလူ လၩ့ဘၪ မီၪစဟၭဂဲၫ, စံၭဝ့ၫဒၪ. 4 နၥံၪဝ့ၫ နၥံၪ အီၪလၧနၥံၪအဂံၪ့ၥံၪ အီၪလၧအဂံၪ့ အခိၪဒၩတၭ, ဂံၪ့လဖျိၪ့ယီၩ အီၪယူနီၪ အထီဘၪဆ့ဧၪ. 5 ဘိၩ့နဲၪ့ယီၩ ဆၧၥုၭမုခမျၧး အယဟိဝၩ စံၭဘဲၫယီၩ, ယိဆီၫ့မီၪ့ နၥံၪ အဖၧၩ့ၥုၪ့ဖၧၩ့ၥၭ အဂဲးဆံၭ. 6 နၥံၪ ဎွံၪ ဆၧအၪ တၭ, ဂဲၫဆိၬနုၬ ဆၧအၡၩ, နၥံၪ အၪ့ဆၧတၭ အၪ့ကုၭအီၩဎွ့ၩအ့ၬ. နၥံၪ အီၩဆၧတၭ ဘျဲၩအီၩအ့ၬ. နၥံၪကီၩ့ နၥံၪၥိၭ လါနၫ့, လၧၩ့နးဂၩအ့ၬ. ၦလၧအဒိၭအၪ့လံၩ့အၥၭနီၪ န့ အလံၩ့အလဲၫတၭ, မၩန့ အလံၩ့အလဲၫတၭ, မိဒူၭလၩ့ဝ့ၫ လၧထိၪ့အဖိး အဖၧၩ့လီၫ. 7 ယဟိဝၩ စံၭဘဲၫယီၩ, ယိဆီၫ့မီၪ့ နၥံၪ အဖၧၩ့ၥုၪ့ဖၧၩ့ၥၭ အဂဲးဆံၭ. 8 လ့ၩထၪ့ လၧခိၪလီၩ့ ထိၩ့ချိၬနီၪတၭ, ဂဲၫထဲၩ့ဆိၬ ၥံၪ့ၥံၪ ဒဲမၩထၪ့ ဂံၪ့နီၪဆံၭ. ယမိမုၬလၩဆၧ လၧအဖၧၩ့တၭ, ယမိဒိၭ ဆၧလၩဆၧဖၩ့, ယဟိဝၩ စံၭဝ့ၫဒၪ. 9 နၥံၪ ယိလါ ဆၧအၪ အဖၧၩ့ၥၭတၭ, ယိခွါ, ဆၧဆံၭခိၬလီၫ. ထီးနၥံၪ ဂဲၫဆိၬ လၧဂံၪ့ဖၧၩ့တၭ, ယအူၪဒံၩခွံၬဝ့ၫဒၪလီၫ. မွဲဘၪလဲၪနီၪ, ဆၧၥုၭမုခမျၧး အယဟိဝၩ စံၭဝ့ၫဒၪ. မွဲဝ့ၫ လၧယဂံၪ့ လၧအအီၪယူဝ့ၫ အကၠီၩ့ တၭ, နၥံၪ စဲၪ့ လဂၩလၧအဂံၪ့ဒၪဝ့ၫ လဂၩလၧအဂံၪ့ဒၪဝ့ၫ ဆုၬဆုၬ အကၠီၩ့လီၫ. 10 မၩအၥၭဘဲၫနီၪတၭ, မူၭခိၪ လဒုၭလၩ့ဘၪ ဆၩ့ထံၫနီၪ, မွဲလၧနၥံၪ အကၠီၩ့, ဒဲဂၪ့ခိၪ လဒုၭၥၪထၪ့ဘၪ ဆၧနီၪ, မွဲလၧနၥံၪ အကၠီၩ့လီၫ. 11 ယ ကိၭန့ယူၭ ဆၧဎဲၫ့ထၬ လၧခး အဂး, ဒဲလၧခိၪလီၩ့ ထိၩ့ချိၬ အဂး, ဒဲလၧဘုၪၥံၪဂူၫၥံၪ အဂး, ဒဲလၧစဘံၭထံၫအၥၫ့ အဂး, ဒဲလၧၥိၪၥံၪချၫၥံၪ အဂး, ဒဲဆၧလၧဂၪ့ခိၪ လၧအဒုၭၥၪထၪ့ဆၧ အဂး, ဒဲလၧၦၡၩ အဂး, ဒဲလၧဆၧဖိၪဆၧဎါ အဂး, ဒဲလၧၦအစူၪမၩ ဆၧထီးအလူၬ အဂးယူၭ လီၫ. 12 ထီးနီၪလဖၧၫ့ စၡံအၫတအ့လၭ အဖိၪခွၫ စဇရၧၭဘၫဘ့လၭ, ဒဲၦလုဆၧအခိၪ စယီၭစဒ့ၭ အဖိၪခွၫ စယီၡူၫအ့ၫ, ဒဲၦခမျၧး လၧအအီၪလၩ့ထး ထီးအလူၬနီၪ ခိၭနၪ ယဟိဝၩ အဝ့ၫၥံၪ အယွၩအလူ, ဒဲမီၪစဟၭဂဲၫ အလူ ဘဲၫယဟိဝၩ အဝ့ၫၥံၪအယွၩ အၪ့မၧၫ့လၩ့ အၥိၭနီၪတၭ, ၦခမျၧး ၥၭမဲၪဆၧ လၧယဟိဝၩ အမ့ၬယၫ လီၫ. 13 ထီးနီၪလဖၧၫ့ ယဟိဝၩအၥီၫ့ စဟၭဂဲၫ လီၩဘၪ ယဟိဝၩအလူ လၧၦခမျၧး အဘိၩ့ဘၭနီၪတၭ, စံၭဝ့ၫ, ယအီၪလၧနၥံၪအၥိၭ, ယဟိဝၩ စံၭဝ့ၫဒၪ. 14 ယဟိဝၩ ထိၪဂဲၩ ယုဒၫအခိၪ စၡံၫဘၫတအ့လၭ အဖိၪခွၫ စဇရၧၭဘၫဘ့လၭ အၥၭ, ဒဲၦလုဆၧအခိၪ စယီၭစဒ့ၭ အဖိၪခွၫ စယီၡူၫအ့ၫ အၥၭ, ဒဲၦခမျၧး လၧအအီၪလၩ့ထး ထီးအလူၬ အၥၭတၭ, အဝ့ၫၥံၪ ဂဲၫဝ့ၫတၭ, မၩဆၧ လၧဆၧၥုၭမုခမျၧး အယဟိဝၩ အဝ့ၫၥံၪအယွၩ အဂံၪ့ဖၧၩ့နီၪ, 15 လၧစဎွၩ ဒရဲအၧၭ အနံၪ့ နံၫနံၪ့လနံၪ့ လၩဎူၫဘံၪ့လဘံၪ့ လၩထၪ့ နံၫဆံၫလံနံၩလနံၩနီၪ အဖၧၩ့ လီၫ.

ဟၭဂဲၫ Haggai 2

1 လၩနွ့ၫဘံၪ့လဘံၪ့ လၩထၪ့အနံၩ နံၫဆံၫလနံၩနီၪ ယဟိဝၩအလူ လၩ့ဘၪ မီၪစဟၭဂဲၫတၭ, စံၭဝ့ၫဒၪ. 2 စံၭယုဒၫအခိၪ စၡံၫအၫတအ့လၭ အဖိၪခွၫ စဇရၧၭဘၫဘ့လၭ, ဒဲၦလုဆၧအခိၪ စယီၭစဒ့ၭ အဖိၪခွၫ စယီၡူၫအ့ၫ, ဒဲၦခမျၧး လၧအအီၪလၩ့ထးတၭ, စံၭ, 3 ၦလၧအဒၪ ဂံၪ့ယီၩ အလၩအဖၩ့ အခၪ့ထံၭနီၪ အီၪလၩ့ထး ခီၩ့ဘိၩ့နဲၪ့ယီၩ မွဲပလၫလဖၪလဲၪ. ဘိၩ့နဲၪ့ယီၩ လၧနၥံၪ အမ့ၬယၫမွဲ အကဲၪ ဘဲၫၥ့ၪလဲၪ. အ့ၪနၥံၪယိဎီၩ့ လၧနၥံၪအမ့ၬၥၪဖၧၩ့တၭ, မွဲဆၧနးမံၩ့အ့ၬ, မွဲအ့ၬဧၪ. 4 မွဲလါနၫ့ တၭ, ဘိၩ့နဲၪ့ယီၩ အီၪက့ၪဆီၪ့နၥၭ, စဇရၧၭဘၫဘ့လၭ ဧ့, ယဟိဝၩ စံၭဝ့ၫဒၪ, အီၪက့ၪဆီၪ့နၥၭ ၦလုဆၧအခိၪ စယီၭစဒ့ၭ အဖိၪခွၫ စယီၡူၫအ့ၫဧ့; ၦခမျၧး လၧခးဖၧၩ့ ထီးအလူၬၥံၪဧ့, အီၪက့ၪဆီၪ့ နၥံၪအၥၭ ဒဲမၩဆၧဆံၭ, ယဟိဝၩ စံၭဝ့ၫဒၪ. အဂဲးဘဲၫယီၩ ယအီၪလၧနၥံၪအၥိၭ, ဆၧၥုၭမုခမျၧး အယဟိဝၩ စံၭဝ့ၫဒၪ. 5 ထီးနၥံၪ စဲၪ့ထၪ့ လၧခးအံဇံၭ အဖၧၩ့ ဆၧချဲၩ့ လၧယအုၩ့လၩ့ လၧနၥံၪတၭ, ယၥၭ အီၪဂုးအီၪခၧၫ့ လၧနၥံၪ အကျၩလီၫ. ထီးၥၭမဲၪဆၧ လဂ့ၩ. 6 အဂဲးဘဲၫယီၩ ဆၧၥုၭမုခမျၧး အယဟိဝၩ စံၭဝ့ၫ ဘဲၫယီၩ, အီၪဒံၭ လဆိဖိၪတၭ, ယမိမၩဝၭ မူၭခိၪ, ဒဲဂၪ့ခိၪ, ဒဲမၫဆမံၭ, ဒဲခီၫ့လီၫ. 7 ယမိဒုၭဝၭထိၬ ၦကိၭဆၨၩဒ့ၭတၭ, ဆၧလၧၦဆၨၩ ထီးအလူၬ ၥၭကွံၩဝ့ၫနီၪ မိဂဲၫဝ့ၫလီၫ. ယမိမၩဎွ့ၩ ဂံၪ့ယီၩ လၧဆၧလၩဖၩ့, ဆၧၥုၭမုခမျၧး အယဟိဝၩ စံၭဝ့ၫဒၪ. 8 ကျိၪၥံၪစ့ၩၥံၪနီၪ, မွဲယဆၧ, ဒဲထီၫ့ၥံၪလွ့ၫၥံၪနီၪ, မွဲယဆၧ, ဆၧၥုၭမုခမျၧး အယဟိဝၩ စံၭဝ့ၫဒၪ. 9 ဂံၪ့ လၧခဲၫ့ လဖျိၪ့ယီၩ အလၩအဖၩ့ မိဒိၪနဲၪ့ဒံၭ ဂံၪ့ လၧအဝံခိၪ အလၩအဖၩ့, ဆၧၥုၭမုခမျၧး အယဟိဝၩ စံၭဝ့ၫဒၪ. ယမိဖ့ၪလၫ့ ဆၧဘၪလိၬအိၭလိၬ လၧဆၧအလးထီးယီၩ, ဆၧၥုၭမုခမျၧး အယဟိဝၩ စံၭဝ့ၫဒၪ. 10 လၧစဒရဲအၧၭ အနံၪ့ နံၫနံၪ့လနံၪ့ လၩခွံၫဘံၪ့လဘံၪ့, လၩထၪ့ နံၫဆံၫလံနံၩလနံၩနီၪ, ယဟိဝၩအလူ လၩ့ဘၪ စဟၭဂဲၫတၭ, စံၭဝ့ၫဒၪ. 11 ဆၧၥုၭမုခမျၧး အယဟိဝၩ စံၭဘဲၫယီၩ, အၪ့စၪ့ ဆၧၥီၪ့ဆၧၥၫ့ အဂဲး လၧၦလုဆၧလဖၪတၭ, စံၭ, 12 ၦအ့ၪဆိၬ ဆၧယၪဆံၫ့ဎံၪ လၧအဖၬဘဲၩ့ အဖၧၩ့နီၪ, ကိၪ မွဲဂ့ၩ, ၥၧၫ့ မွဲဂ့ၩ, စဘံၭထံၫ မွဲဂ့ၩ, ၥိၪၥံၪချၪၥံၪ မွဲဂ့ၩ, ဆၧအၪ့ လမံၩ့မံၩ့ မွဲဂ့ၩ, အဖၬဘဲၩ့ အ့ၪထိၭဘၪဝ့ၫတၭ, မွဲအမိဆံၫ့ဆ့ဧၪ. ၦလုဆၧလဖၪ ချဲၩ့ဆၧၫ့ဆၧတၭ, စံၭဝ့ၫဒၪ, ဆံၫ့အ့ၬ. 13 ထီးနီၪလဖၧၫ့ စဟၭဂဲၫ စံၭဝ့ၫဒၪ, ၦလၧအလဆံၫ့ဘၪ လၧဆၧၥံၫ အကၠီၩ့နီၪ အ့ၪထိၭဘၪ ဆၧလမံၩ့မံၩ့နီၪတၭ, မွဲအလဆံၫ့ဘၪဆ့ဧၪ. တၭ ၦလုဆၧလဖၪ ချဲၩ့ဆၧၫ့ဆၧတၭ, စံၭဝ့ၫဒၪ, ဆံၫ့အ့ၬ. 14 ထီးနီၪလဖၧၫ့ စဟၭဂဲၫ ချဲၩ့ဆၧၫ့ဆၧတၭ, စံၭဝ့ၫဒၪ, ၦခမျၧးယီၩ မွဲဘဲၫနီၪၥိၭတၭ, ၦလဆၨၩယီၩ မွဲဘဲၫနီၪၥိၭ လၧယမ့ၬယၫ, ယဟိဝၩ စံၭဝ့ၫဒၪ. အမၩဆၧ လၧအစူၪ မွဲဘဲၫနီၪၥိၭ ထီးအလူၬ, ဒဲဆၧလၧအမၩဘိၪ့ ထီးနီၪမွဲ ဆၧလဆံၫ့ဘၪလီၫ. 15 ဆၧမၩအၥၭ လၧမုလနံၩယီၩ ဒဲလၧအလးခဲၫ့လခီၫ လၧလိး လချုၭ ထၪ့ဘၪ လၧလိးအဖၫ့ခိၪ လၧယဟိဝၩ အနီးဖၧၩ့နီၪ, ယိဆီၫ့မီၪ့ခွါ နၥံၪဝ့ၫ ဘိၩ့နဲၪ့ယီၩ ဆံၭ. 16 လၧမုနံၩလဖၪ လၧအအီၪယူဝ့ၫနီၪ, ၦဂဲၫဝ့ၫ လၧဘုၪပိၩ့ အအီၪ, ဒဲဘုၪအထူ နံၫဆံၫ အအီၪတၭ, အီၪန့ၫ ဆံၫထူလီၫ. ၦဂဲၫဝ့ၫ လၧဆၧဘံၭ စဘံၭထံၫအလး ဘဲၫၥိၭ အမိတိၪ့ထၪ့ ပုရၫ ယဲဆံၫတၭ, အီၪန့ၫ နံၫဆံၫလီၫ. 17 ယထး နၥံၪ လၧလံၩဒုၭဎဲၫ့ထၪ့ဆၧ, ဒဲလၧဘုၪနၫလံ, ဒဲလၧမုၥၪ လၧနၥံၪ အစူၪမၩဆၧ ထီးအလူၬ အဖၫ့ခိၪ လါနၫ့ တၭ, နၥံၪ ကၠၪစိၩနၥံၪအၥၭ လၧယအီၪအ့ၬ. ယဟိဝၩ စံၭဝ့ၫဒၪ. 18 ဆၧမၩအၥၭ ခီၫလၧမုလနံၩယီၩ, ဒဲလၧအဝံခိၪနီၪ, ယိဆီၫ့မီၪ့ဆံၭ. ဆၧမၩအၥၭ ခီၫလၧလၩခွံၫဘံၪ့လဘံၪ့, လၩထၪ့ နံၫဆံၫလံနံၩလနံၩနီၪ, ခီၫလၧမုလနံၩ လၧဆၧမၩထၪ့ ယဟိဝၩ အဆၧလုအဂံၪ့ အခၪ့ထံၭနီၪ, ယိဆီၫ့မီၪ့ဆံၭ. 19 ဆၧအချံၫ အီၪဒံၭ လၧဖၫ့ဖၧၩ့ ဆ့ဧၪ. စဘံၭမု ဒဲၥံၪ့ချိၪ့ဒိၩ့ ဒဲၥံၪ့၁လဲၫ, ဒဲၥံၪ့အလဲအိၫ့နီၪ ၥၪထၪ့ဒံၭဝ့ၫအ့ၬ. ထီးယီၩစူၩယၫ ယမိဆိၪဂ့ၩဆၧလီၫ. 20 လၩထၪ့ နံၫဆံၫလံနံၩလနံၩနီၪ, ယဟိဝၩအလူ လၩ့ဘၪဒီၭ စဟၭဂဲၫ နံၫဘျၩ့လဘျၩ့တၭ, စံၭဝ့ၫဒၪ. 21 စံၭယုဒၫအခိၪ စဇရၧၭဘၫဘ့လၭတၭ, လီၩဘၪ, ယမိမၩဝၭ ဂၪ့ခိၪ ဒဲမူၭခိၪလီၫ. 22 ယမိမၩလၩ့ချုၬ စဎွၩ အလးဆီၩ့ဆီတၭ, ယမိမၩဂၭဂီၩ့ခွံၬ ၦဆၨၩလဖၪ အဘၩ့အမုး အစီၩ့အမၩ့တၭ, ယမိမၩလၩ့ချုၬ လဲၪ့ၥုၭလဖၪ ဒဲၦလၧအထူၬဝ့ၫ, ဒဲကၥ့ၪ, ဒဲၦလၧအထူၬဝ့ၫ မိလၩ့ထံၩဖါဝ့ၫ လဂၩလၧလဂၩဒၪအနၭ လဂၩလၧလဂၩဒၪအနၭ အကၠီၩ့ ဆုၬဆုၬလီၫ. 23 ဆၧၥုၭမုခမျၧး အယဟိဝၩ စံၭဝ့ၫဒၪ, ဆၧလၧမုလနံၩနီၪ ယမိမၩန့နၧၩ, ယခ့ၫယၡၩ စၡံအၫတအ့လၭ အဖိၪခွၫ စဇရၧၭဘၫဘ့လၭ လဂၩဧ့, ယမိအီၪက့ၪနၧၩ ဘဲၫဆၧစဲၩနဲၪ့ အၥိၭနီၪလီၫ. အဂဲးဘဲၫယီၩ, ဆၧမုၬလၩယၥၭ လၧနဖၧၩ့, ဆၧၥုၭမုခမျၧး အယဟိဝၩ စံၭဝ့ၫဒၪ.